Die luisteraar word ingenooi in die wêreld van ‘n klein dorpie in die Karoo. Die karakters lyk aanvanklik soos al die mense op ‘n klein dorpie wat mens sal gewaar by die kerk, of by die handelshuis, of in die straat. Dit word egter gou duidelik dat die intriges dieper loop as wat die oog kan sien en dat die verhoudings tussen al die karakters en veral een vrou op die dorp – Anna van Rooy – nie so eenvoudig is, of was, nie.
Anna van Rooy sterf en dit op sig self dompel nie die mense van die dorpie in rou nie. Sy was immers nie ‘n gewilde inwoner nie en het skynbaar oral waar sy gaan vyande gemaak. Dis wanneer die bewyse daarop dui dat sy nie dood is aan natuurlike oorsake nie, dat die inwoners van die dorpie in rep en roer is.
Frederick is die dominee van die dorp en nie te ver van aftrede nie. Hy vertel vir almal op die dorp dat sy vrou tien jaar gelede oorlede is, maar sy het hom eintlik gelos vir die koorleier in sy vorige gemeente. Hy het sy oog op Anna van Rooy se huis, vir wanneer hy die pastorie moet verlaat, waar hy meer tyd kan bestee aan sy liefde vir rose.
Arend is oud-lid van die Suid-Afrikaanse weermag. Hy is ‘n waterwyser. Hy gebruik wiggelary – die mikstok lei hom na die water toe. Hy is nie soseer ingestel op finansiële gewin as wat hy glo dat opoffering nodig is om die natuur se guns te wen nie.
Ronnie is in sy twintigs en onlangs aangestel as die polisiesersant op die dorp. Hy kom effe bot oor en is emosioneel aan die afgestompte kant.